ai4bharat/Pralekha huggingface dataset:
संरक्षण मंत्रालय
चंडीमंदिर येथे व्हिएतनामच्या लष्करासोबत "एक्स विनबॅक्स 2022" संयुक्त सराव
चंडीमंदिर येथे 01 ते 20 ऑगस्ट 2022 दरम्यान तिसरा व्हिएतनाम भारत द्विपक्षीय लष्करी सराव "एक्स विनबॅक्स 2022" आयोजित करण्यात आला आहे. हा लष्करी सराव ,2019 मध्ये व्हिएतनाममध्ये यापूर्वी आयोजित केलेल्या द्विपक्षीय सरावाचा पुढचा भाग आहे आणि भारत आणि व्हिएतनाममधील द्विपक्षीय संबंध बळकट करण्यासाठी एक महत्वाचा टप्पा आहे. भारत आणि व्हिएतनाममध्ये सर्वसमावेशक धोरणात्मक भागीदारी असून संरक्षण सहकार्य हा या भागीदारीचा प्रमुख आधार आहे.व्हिएतनाम हा भारताच्या पूर्वेकडील देशांसाठीच्या धोरणाचा आणि हिंद- प्रशांत दृष्टिकोनाचा महत्त्वाचा भागीदार आहे.
शांतता मोहिमांसाठी, संयुक्त राष्ट्र संघाचा भाग म्हणून अभियंता रेजिमेंट आणि वैद्यकीय पथकाची नियुक्ती आणि तैनाती ही या ''एक्स विनबॅक्स2022" या सरावाची संकल्पना आहे. संयुक्त राष्ट्रांच्या मोहिमांमध्ये सैन्य तैनात करण्याचा समृद्ध वारसा भारताला आहे आणि सर्वोत्कृष्ट पद्धतींचा समावेश करून संयुक्त राष्ट्रांच्या शांतता मोहिमांमध्ये प्रशिक्षण देण्याची आणि संभाव्य संयुक्त राष्ट्र शांती सैनिकांना रणनीतिक,व्यवहार्य आणि धोरणात्मक स्तरांवर प्रशिक्षण देण्याची सर्वोत्तम क्षमता भारताकडे आहे.
मागील दोन द्विपक्षीय सरावांपेक्षा अधिक व्याप्तीसह ,क्षेत्रीय प्रशिक्षण सराव म्हणून ''एक्स विनबॅक्स - 2022 चे आयोजन करण्यात आले आहे. हा लष्करी सराव भारतीय लष्कर आणि व्हिएतनामी लष्कर यांच्यात परस्पर विश्वास, आंतर-कार्यक्षमता आणि सर्वोत्तम पद्धतींची देवाणघेवाण करेल.या संयुक्त सरावामुळे दोन्ही लष्कराच्या तुकड्यांना एकमेकांच्या सामाजिक आणि सांस्कृतिक वारशाबद्दल जाणून घेण्याची संधी मिळेल. 105 अभियंता रेजिमेंट ही तुकडी भारतीय सैन्याचे प्रतिनिधित्व करणार आहे.
हा 48 तासाचा सराव, संयुक्त राष्ट्रांच्या मोहिमांदरम्यान त्या परिस्थितींमध्ये तांत्रिक लष्करी मोहिमा राबवताना, दोन्ही लष्करानी प्राप्त केलेल्या मानकांचे मूल्यांकन करण्यासाठी असलेल्या योजनेचा एक भाग आहे. या सरावा दरम्यान, मानवतावादी सहाय्य आणि आपत्ती निवारण प्रात्यक्षिक आणि उपकरणांचे प्रदर्शन नैसर्गिक आणि मानवनिर्मित आपत्तींच्या वेळी स्वदेशी उपायांचा वापर करून बचाव आणि मदतकार्य हाती घेण्याची भारताची क्षमता दर्शवेल.
भूविज्ञान मंत्रालय
एनसीपीओआर, गोवा येथे ध्रुवीय विज्ञानावरील राष्ट्रीय परिषदेचे आयोजन
पणजी, 11 मे 2023
राष्ट्रीय ध्रुवीय आणि महासागर संशोधन संस्थेने  16 ते19 मे दरम्यान ध्रुवीय विज्ञानावरील राष्ट्रीय परिषदेचे आयोजन केले आहे. केंद्रीय भूविज्ञान मंत्रालयाचे सचिव डॉ. एम. रविचंद्रन यांच्या हस्ते या परिषदेचे उद्घाटन होईल. परिषदेला ध्रुवीय आणि महासागर विज्ञान क्षेत्रातील विविध तज्ज्ञांची उपस्थिती असणार आहे.
एनसीपीओआरने 1981 मध्ये अंटार्क्टिक मोहीम, 2004 मध्ये दक्षिणी महासागर मोहीम, 2007 मध्ये आर्क्टिक संशोधन, 2010 मध्ये दक्षिण ध्रुव मोहीम आणि 2013 मध्ये हिमालयीन क्रायोस्फेरिक संशोधनासह ध्रुवीय संशोधन उपक्रमांसाठी पुढाकार घेतला आहे.
राष्ट्रीय परिषदेत ध्रुवीय आणि महासागर विज्ञान क्षेत्रातील तज्ज्ञांची व्याख्याने होणार आहेत. यात जागतिक हवामान प्रणालीमध्ये सागरी बर्फाचे महत्त्व अधोरेखित केले जाईल.
18-19 मे रोजी होणार्या विज्ञान परिषदेत भारतीय मान्सूनसाठी ध्रुवीय क्षेत्रांचे महत्त्व आणि ध्रुवीय अभ्यासाचे धोरणात्मक परिमाण यासह विविध विषयांवर चर्चासत्रांचे आयोजन करण्यात आले आहे. ध्रुवीय प्रदेश आणि सभोवतालच्या महासागरांना समर्पित असलेली एकमेव भारतीय संस्था असल्याने, अद्वितीय प्रयोगशाळा सुविधा आणि ऑपरेशनल कौशल्यासह, एनसीपीओआरची ध्रुवीय प्रदेशांसाठी महत्त्वाची भूमिका आहे.
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 73
आरोग्य आणि कुटुंब कल्याण मंत्रालय
देशभरातील राज्यांमध्ये वैद्यकीय साधनांच्या उत्पादनाला चालना
नवी दिल्ली, 9 डिसेंबर 2022
केंद्र सरकार वैद्यकीय साधनांच्या देशांतर्गत उत्पादनाला चालना देत आहे. सीटी स्कॅन, एमआरआय स्कॅन, उच्च प्रतीची डिजिटल क्ष-किरण तपासणी, डिजिटल मॅमोग्राफी, लिनीयर अॅक्सिलरेटर इत्यादींसाठी वापरल्या जाणाऱ्या उत्तम दर्जाच्या आधुनिक वैद्यकीय साधने आणि यंत्रांसाठी अनेक उत्पादनविषयक परवानग्या जारी करण्यात आल्या आहेत. तसेच, या आधुनिक यंत्रांपैकी अनेक यंत्रे विविध देशांतून आयात देखील करण्यात येत आहेत.
औषधनिर्माण विभागाने वैद्यकीय साधनांच्या आयातीवरील अवलंबित्व कमी करण्यासाठी या साधनांच्या देशांतर्गत उत्पादनाला प्रोत्साहन देण्याच्या दृष्टीने निश्चित कार्यक्रमानुसार खालील उपाययोजना हाती घेतल्या आहेत :
“वैद्यकीय साधनांना प्रोत्साहन देण्यासाठीचे पार्क” या योजनेअंतर्गत उत्तर प्रदेश, तामिळनाडू, मध्य प्रदेश आणि हिमाचल प्रदेश या राज्यांमध्ये वैद्यकीय साधनांच्या पार्कमधील सामायिक सोयीसुविधांची उभारणी करण्यासाठी यातील प्रत्येक राज्याला 100 कोटी रुपयांची आर्थिक मदत देण्यास अंतिम मंजुरी देण्यात आली आहे. या पार्क्समध्ये नेहमीच्या सर्व तपासण्या तसेच चाचण्यांसाठी प्रयोगशाळांची सुविधा इत्यादींसाठी लागणाऱ्या साधनांची निर्मिती एकाच ठिकाणी उपलब्ध करून दिल्यामुळे यासाठी या वैद्यकीय साधनांचा उत्पादन खर्च लक्षणीय प्रमाणात कमी होईल आणि त्यातून देशात वैद्यकीय साधनांच्या उत्पादनांसाठी एक सशक्त पूरक व्यवस्था निर्माण करण्यास मदत होईल. या उपक्रमातील 30 कोटी रुपयांचा पहिला हप्ता वर उल्लेखलेल्या प्रत्येक राज्याला देण्यात आला आहे.
“सामायिक सुविधा केंद्रांसाठी लागणाऱ्या वैद्यकीय साधनांच्या उत्पादनासाठी मदत” या उप-योजने अंतर्गत आंध्रप्रदेशमधील आंध्रप्रदेश मेडटेक झोन या कंपनीला 25 कोटी रुपयांचे मदत अनुदान देण्यास मंजुरी देण्यात आली आहे. सुपर कंडक्टींग मॅग्नेटिक कॉईल टेस्टिंग आणि संशोधन सुविधा उभारण्यासाठी ही मदत देण्यात आली आहे.
औषध निर्माण विभागासाठीच्या उत्पादनावर आधारित मदत योजनेअंतर्गत, आर्थिक वर्ष 2020-2021 ते 2028-2029 या काळासाठी पाच उद्योगांची निवड करण्यात आली असून त्यांना या काळात निदानविषयक वैद्यकीय साधनांच्या निर्मितीसाठी या योजनेतून मदत करण्यात येईल.
वैद्यकीय साधनांच्या देशांतर्गत निर्मितीला प्रोत्साहन देण्यासाठी 3,420 कोटी रुपये खर्चाच्या उत्पादनावर आधारित मदत योजनेअंतर्गत, आर्थिक वर्ष 2020-2021 ते 2028-2029 या काळासाठी, निवडक कंपन्यांना आर्थिक मदत दिली जाईल. या कंपन्यांनी 5 वर्षांच्या काळात भारतात निर्मित वैद्यकीय साधनांच्या विक्रीत दर वर्षी 5% दराने वाढीव विक्री करणे अपेक्षित आहे.
रोपणयोग्य इलेक्ट्रॉनिक साधनांसह सर्व प्रकारचे रोपण या योजनेअंतर्गत एकूण 21 अर्जदारांच्या प्रस्तावाला मंजुरी देण्यात आली आहे. निवड झालेल्या अर्जदारांची नावे औषधनिर्माण विभागाच्या संकेतस्थळावर देखील उपलब्ध आहेत.
केंद्रीय आरोग्य आणि कुटुंब कल्याण राज्यमंत्री डॉ.भारती प्रवीण पवार यांनी आज राज्यसभेत लिखित उत्तराद्वारे ही माहिती दिली.
S.Patil/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 123
मंत्रिमंडळ
आयटी हार्डवेअर निर्मिती क्षेत्राला उत्पादन संलग्न प्रोत्साहन योजना - 2.0 ला केंद्रीय मंत्रिमंडळाची मंजुरी
नवी दिल्ली, 17 मे 2023
पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत आयटी हार्डवेअर अर्थात माहिती तंत्रज्ञान क्षेत्रासाठी लागणाऱ्या हार्डवेअर निर्मिती क्षेत्राला उत्पादन संलग्न प्रोत्साहन योजना 2.0 ला मंजुरी देण्यात आली.
संदर्भ:
- गेल्या आठ वर्षांत भारतातील इलेक्ट्रॉनिक्स उत्पादनात 17 टक्के सीएजीआरसह सातत्यपूर्ण वाढ झाली आहे. या वर्षी या क्षेत्राने उत्पादनात 105 अब्ज अमेरिकन डॉलर  चा एक महत्वपूर्ण टप्पा ओलांडला -
- भारत जगातील दुसऱ्या क्रमांकाचा मोबाईल उत्पादक देश बनला आहे. मोबाइल फोनच्या निर्यातीने या वर्षी 11 अब्ज डॉलर्सचा  मोठा टप्पा ओलांडला.
- जागतिक इलेक्ट्रॉनिक्स निर्मिती परिसंस्था भारतात येत आहे आणि भारत एक प्रमुख इलेक्ट्रॉनिक्स उत्पादक देश म्हणून उदयास येत आहे
- मोबाइल फोनसाठी उत्पादन संलग्न प्रोत्साहन योजनेच्या  यशाच्या आधारे केंद्रीय मंत्रिमंडळाने आयटी हार्डवेअर या क्षेत्रासाठी पीएलआय योजना 2.0 ला आज मान्यता दिली.
ठळक वैशिष्ट्ये :
- आयटी हार्डवेअर या क्षेत्रासाठी पीएलआय योजना 2.0 मध्ये लॅपटॉप, टॅब्लेट, ऑल-इन-वन पीसी, सर्व्हर आणि अल्ट्रा स्मॉल फॉर्म फॅक्टर डिव्हाइसचा समावेश आहे.
- या योजनेसाठी अर्थसंकल्पीय तरतूद 17,000 कोटी रुपये आहे.
- या योजनेचा कालावधी 6 वर्षांचा आहे.
- अपेक्षित वाढीव उत्पादन 3.35 लाख कोटी रुपये
- अपेक्षित वाढीव गुंतवणूक 2,430 कोटी रुपये
- अपेक्षित वाढीव थेट रोजगार 75,000
महत्व
- भारत सर्व जागतिक कंपन्यांसाठी विश्वासू पुरवठा साखळी भागीदार म्हणून उदयास येत आहे. मोठमोठ्या आयटी हार्डवेअर कंपन्यांनी भारतात उत्पादन सुविधा उभारण्यात रस दाखवला आहे. देशांतर्गत चांगली मागणी असलेल्या मजबूत आयटी सेवा उद्योगामुळे याला आणखी बळ मिळाले आहे.
बहुतांश प्रमुख कंपन्या भारतात असलेल्या उत्पादन सुविधेतून देशांतर्गत बाजारपेठांना पुरवठा करू इच्छितात तसेच भारताला निर्यात केंद्र बनवू इच्छितात.
Jaydevi PS/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
उपराष्ट्रपती कार्यालय
भारत ज्ञान आणि नाविन्यतेचे जागतिक केंद्र ठरण्याच्या दृष्टीने शिक्षण पद्धतीत सुधारणा करण्याचे उपराष्ट्रपतीचे आवाहन
नवी दिल्ली, 11 नोव्हेंबर 2019
भारत ज्ञान आणि नाविन्यतेचे अग्रेसर केंद्र ठरवण्याच्या दृष्टीने संपूर्ण शिक्षण पद्धतीत सुधारणा करण्याचे आवाहन उपराष्ट्रपती एम व्यंकय्या नायडू यांनी केले आहे. नवी दिल्लीतल्या जवाहरलाल नेहरु विद्यापीठाच्या पदवीदान समारंभात ते आज बोलत होते. पूर्वीच्या काळात विश्वगुरु म्हणून भारत ओळखला जात असे. आता पुन्हा भारताने ज्ञानाचे जागतिक केंद्र म्हणून पुढे येण्याची वेळ आली आहे, असे ते म्हणाले.
विद्यापीठं आणि उच्च शिक्षण संस्थांनी शिकवण्याच्या पद्धतीला नवी दिशा द्यावी, जवाहरलाल नेहरु विद्यापीठांसह भारतातल्या इतर विद्यापीठांनी जगातल्या उच्च क्रमवारीत स्थान प्राप्त करावे असे ते म्हणाले.
शिक्षणाद्वारे महिलांच्या सक्षमीकरणाच्या महत्वावर भर देतानाच महिलांच्या प्रगतीशिवाय कोणताही देश प्रगती साधू शकत नाही असे त्यांनी स्पष्ट केले.
B.Gokhale/N.Chitale/P.Malandkar
(Visitor Counter : 115
उपराष्ट्रपती कार्यालय
उपराष्ट्रपतींनी 2001 मध्ये संसदेवर झालेल्या दहशतवादी हल्ल्यातील हुतात्म्यांना वाहिली श्रध्दांजली
दहशतवादाचे समर्थन करणाऱ्या राजकीय आणि अ-राजकीय घटकांना वेगळे काढण्याचे जागतिक समुदायाला आवाहन
उपराष्ट्रपती एम. वेंकैय्या नायडू आज म्हणाले, की दहशतवाद हा आजच्या संस्कृतीतील लोकशाही, वैयक्तीक स्वातंत्र्य आणि जागतिक आर्थिक समृध्दी या महत्वपूर्ण मूल्यांवरचा गंभीर घाला आहे. 2001 मध्ये संसदेवर झालेल्या हल्ल्यानिमित्त फेसबुक पोस्टमध्ये लिहिताना उपराष्ट्रपती म्हणाले, की 13 डिसेंबर हा दिवस दहशतवाद्यांचे संकट, लोकशाही मूल्ये आणि आर्थिक आकांक्षा यांच्याशी उघडपणे असलेल्या वैराची पूर्णपणे आठवण करून देणारा दिवस आहे.
उपराष्ट्रपती म्हणाले, संसदेच्या सभागृहाच्या रक्षणासाठी ज्या संरक्षण अधिकाऱ्यांनी, आपले बलिदान दिले ते सर्व देशवासियांच्या मनात कायमचे कोरलेले राहील.
दहशतवादी ज्यांच्या प्रथम दृष्टीस पडले आणि त्यांच्या हालचालींचा मागोवा आणि माहिती मिळविणाऱ्या सीपीआरएफच्या कॉन्स्टेबल कमलेश कुमारी यांच्या धैर्याचे कौतुक करत उपराष्ट्रपती म्हणाले, की त्यांच्या धाडसामुळे अतिरेक्यांचा डाव उधळला.
उपराष्ट्रपतींनी पुढे लिहिले की, भारतीय लोकशाहीच्या मंदिरावरील हल्ल्यासाठी आपल्या शेजाऱ्याने मार्गदर्शन केल्याने झालेल्या या हल्ल्याने जगाला हादरविले आणि संसदेच्या इमारतीचे रक्षण करणाऱ्या सावध आणि समर्थ सुरक्षा अधिकाऱ्यांमुळे मोठी आपत्ती टळली.
त्याचवर्षी जागतिक व्यापार केंद्रावर झालेल्या हल्ल्याचा उल्लेख करत उपराष्ट्रपती म्हणाले, की या सहस्त्रकाच्या पहिल्या वर्षी भारत आणि अमेरिका या लोकप्रिय लोकशाही देशांवर मोठे संकट आले होते. उपराष्ट्रपतींनी इशारा दिला की दहशतवादाचा एकमेव कार्यक्रम लोकशाहीला भग्न करणे आणि जगाचे आर्थिक अस्तर नष्ट करून मानवतेला अंधार युगात ढकलणे हा असतो.
प्रभावी आणि सामूहिक जागतिक कृतीद्वारे अशा अत्यंत नीच प्रवृत्तींना नष्ट करण्याचे आवाहन करत नायडू म्हणाले, की दहशतवादाचे समर्थन करणारे राजकीय आणि अ-राजकीय घटक जे राज्याच्या संकुचित धोरणांसाठी दहशतवादाला सहाय्य करतात अशांना जागतिक समुदायाने वेगळे काढून त्यांचे वर्तन सुधारायला सांगितले पाहिजे.
संयुक्त राष्ट्रसंघाच्या दहशतवादाच्या विरोधातील भारताच्या प्रस्तावाकडे लक्ष वेधत उपराष्ट्रपती म्हणाले, की विविध खंडांतील अनेक देश भारताच्या याबाबतच्या आवाजाचे समर्थन करतात. तथापि असेही काही देश आहेत ज्यांना दहशतवादाच्या धोक्याची संकुचित भू- राजकीय आणि आर्थिक दृष्टीकोनातून जाणीव नसते आणि दहशतवादाचे संकट एकत्रितपणे रोखले नाही तर सरतेशेवटी प्रत्येकाला हार मानावी लागेल, असे उपराष्ट्रपतींनी आपल्या पोस्टमधे लिहिले आहे.
पंतप्रधान कार्यालय
नागरिकांनी सोशल मीडियावरील आपले डीपी म्हणून तिरंग्याचे फोटो लावण्याचे पंतप्रधानांचे आवाहन
सर्व नागरिकांनी आपला सोशल मीडिया- समाजमाध्यमांवरील डीपी  म्हणून तिरंगा झेंड्याचा फोटो ठेवावा, असं आवाहन, पंतप्रधान नरेंद्र मोदी यांनी केलं आहे.
“आज, 2 ऑगस्ट हा विशेष दिवस आहे. सध्या आपण सगळे स्वातंत्र्याचा अमृत महोत्सव साजरा करत असताना, आपला देश #HarGharTiranga , ही राष्ट्रध्वजाप्रती आदर दाखवण्याची मोहीम साजरी करत आहे. मी स्वतः ही माझ्या सगळ्या सोशल मीडिया पेजेसवरचा डीपी बदलला असून तुम्ही देखील, तिरंगा म्हणून डीपी ठेवावा, अशी माझी विनंती आहे.”
असं ट्वीट पंतप्रधानांनी केलं आहे.
पंतप्रधान कार्यालय
ईराणच्या परराष्ट्रमंत्र्यांची पंतप्रधानांसोबत चर्चा
नवी दिल्ली, 8 जून 2022
ईराणचे परराष्ट्रमंत्री हुसेन अमिराब दोल्हाहियान सध्या भारत भेटीवर असून, त्यांनी आज पंतप्रधान नरेंद्र मोदी यांची सदिच्छा भेट घेतली.
त्यांचे स्वागत करत, पंतप्रधानांनी भारत आणि ईराण यांच्यातल्या दीर्घकालीन नागरी आणि सांस्कृतिक संबंधाचे स्मरण केले. यावेळी दोन्ही देशांमध्ये द्वीपक्षीय सहकार्यातून सुरु असलेल्या उपक्रमांविषयी चर्चा झाली. कोविडनंतरच्या काळात, दोन्ही देशांचे संबंध अधिक दृढ करण्यास वेग द्यावा, यावर पंतप्रधानांनी भर दिला.
पंतप्रधान नरेंद्र मोदी यांनी ईराणचे अध्यक्ष इब्राहिम रायसी यांना आपल्या शुभेच्छा कळवाव्या तसेच त्यांना लवकरात लवकर भेटण्यास आपण उत्सुक असल्याचे सांगावे,असेही मोदी यांनी ईराणच्या परराष्ट्र मंत्र्यांना सांगितले.R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
महिला आणि बालविकास मंत्रालय
स्मृती झुबिन इराणी यांनी पीडितांना उपलब्ध असलेल्या सर्व कायदेशीर हक्कांपर्यंत पोहोच सुनिश्चित करुन देण्याचे आवाहन सुरक्षा अधिकार्यांना केले
नवी दिल्ली, 28 जून 2021
राष्ट्रीय महिला आयोगाने  आज घरगुती हिंसाचारापासून बचावलेल्या महिलांना मदत पुरवण्याच्या दृष्टीने सुरक्षा अधिका-यांच्या विशिष्ट गरजा पूर्ण करण्यासाठी लाल बहादूर शास्त्री नॅशनल अकादमी ऑफ ऍडमिनिस्ट्रेशन  च्या सहकार्याने 'घरगुती हिंसाचार हाताळण्यासाठी सुरक्षा अधिकाऱ्यांचा प्रशिक्षण कार्यक्रम' ही प्रकल्प मालिका सुरु केली. उद्घाटन सोहळ्यात केंद्रीय महिला व बाल विकास मंत्री स्मृती झुबिन इराणी व्हर्च्युअली उपस्थित होत्या.
स्मृती इराणी यांनी आपल्या उद्घाटन भाषणात राष्ट्रीय महिला आयोगाने हाती घेतलेल्या उपक्रमाचे कौतुक केले. त्यांनी सांगितले की, सुरक्षा अधिकारी प्रशासन आणि पीडित महिलांसाठी न्याय यांच्यातील अंतर कमी करतात आणि पीडितांना उपलब्ध असलेल्या सर्व कायदेशीर हक्क सहज उपलब्ध करून देणे हे त्यांचे प्राधान्य असले पाहिजे. विशेषत: महामारीच्या काळात अडचणीत सापडलेल्या महिलांना मदत करण्यासाठी रात्रंदिवस काम केल्याबद्दल त्यांनी एनसीडब्ल्यू नेतृत्वाचे अभिनंदन केले. आयोगाने सुरू केलेले विविध कार्यक्रम, उदा. गर्भवती महिलांसाठी हेल्पलाईन आणि सुरक्षा अधिकाऱ्यांना प्रशिक्षण देण्याच्या सध्याच्या उपक्रमाचे त्यांनी कौतुक केले.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 127
ऊर्जा मंत्रालय
एनटीपीसी समूहाच्या स्थापित वीज निर्मिती क्षमतेने 73 गिगावॅटचा टप्पा ओलांडला
नवी दिल्ली, 7 जुलै 2023
एनटीपीसी या भारतातील आघाडीच्या एकात्मिक वीज निर्मिती कंपनीची स्थापित वीज निर्मिती क्षमता 73,024 मेगावॅटवर पोहोचली आहे. यामध्ये एनटीपीसीच्या मालकीच्या वीज निर्मिती प्रकल्पांची 57,038 मेगावॅटस स्थापित क्षमता आणि एनटीपीसीच्या सहाय्यक आणि संयुक्त उपक्रमांच्या मालकीच्या 15,986 मेगावॅट क्षमतेचा समावेश आहे.
बिहारमधील बाढ सुपर थर्मल पॉवर प्रकल्पाच्या टप्पा -I  अंतर्गत 660 मेगावॅट क्षमतेचे युनिट-2 कार्यान्वित झाल्यामुळे समूहाची एकूण क्षमता 73 गिगावॅटच्या वर गेली आहे.
यामध्ये 50 एनटीपीसी केंद्रे  आणि संयुक्त उपक्रम आणि सहाय्यक कंपन्यांची 39 केंद्रे  आहेत.
यामुळे देशाला विश्वसनीय आणि परवडणारी वीज पुरवण्याच्या एनटीपीसीच्या वचनबद्धतेला बळकटी मिळते.
तसेच कंपनी 2032 पर्यंत 60,000 मेगावॅट नवीकरणीय ऊर्जा क्षमता गाठण्यासाठी वचनबद्ध आहे.
एनटीपीसी ही भारतातील सर्वात मोठी एकात्मिक वीज उत्पादक कंपनी आहे, जी देशाच्या विजेच्या गरजेच्या 1/4 मागणी पूर्ण करते. औष्णिक, जल ,सौर आणि पवन ऊर्जा प्रकल्पांच्या वैविध्यपूर्ण पोर्टफोलिओसह, कंपनी सर्वोत्तम पद्धतींचा अवलंब करण्यासाठी, नवोन्मेषाला चालना देण्यासाठी आणि हरित भविष्यासाठी स्वच्छ ऊर्जा तंत्रज्ञानाचा अवलंब करण्यासाठी वचनबद्ध आहे.S.Kakade/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 59
माहिती आणि प्रसारण मंत्रालय
राष्ट्रीय पत्रकारिता दिनानिमित्त उपराष्ट्रपतींच्या हस्ते "पत्रकारितेतील सर्वोत्कृष्ट राष्ट्रीय पुरस्कार" प्रदान
'खोट्या बातम्यांविरुद्ध' सावधानता बाळगण्याचे माध्यमांना केले आवाहन
नवी दिल्ली, 16 नोव्हेंबर 2019
राष्ट्रीय पत्रकारिता दिनानिमित्त उपराष्ट्रपती एम. वेंकय्या नायडू यांनी आज नवी दिल्लीत 'पत्रकारितेतील सर्वोत्कृष्ट राष्ट्रीय पुरस्कार 2019' प्रदान केले.
प्रेस कौन्सिल ऑफ इंडियाने आयोजित केलेल्या कार्यक्रमात विविध क्षेत्रातील पत्रकारांना त्यांच्या उल्लेखनीय योगदानाबद्दल गौरवण्यात आले.
यावेळी बोलताना त्यांनी माध्यमांचे महत्त्व आणि भूमिका अधोरेखित केली. 1780 मध्ये जेम्स ऑगस्टस हिक्की यांचे ‘द बंगाल गॅझेट’ - हे भारतातील पहिले वृत्तपत्र सुरू झाल्यापासून वृत्तपत्रे जनतेच्या सशक्तीकरणासाठी महत्त्वपूर्ण भूमिका बजावत आहेत यावर त्यांनी भर दिला
आपल्या भाषणात उपराष्ट्रपती म्हणाले कि पत्रकारांनी द्वारपालांची भूमिका पार न पाडता निष्पक्ष, वस्तुनिष्ठ, अचूक आणि संतुलित माहिती वाचक आणि दर्शकांसमोर सादर करणे हे पत्रकारितेचे मुख्य तत्व आहे.
त्यांनी माध्यमांना बातम्या रंगवून न सांगता बातम्यांमध्ये वस्तुनिष्ठता, निष्पक्षपातीपणा आणि अचूकता राखण्याचे आवाहन केले. इलेक्ट्रॉनिक आणि सोशल मीडिया स्मार्ट फोनवर मिनटागणिक बातम्या देत असताना पत्रकारांनी खोट्या बातम्या आणि चुकीच्या माहितीबाबत सावधानता बाळगावी असे ते म्हणाले.
विकासाच्या बातम्या आणि कृषी सारख्या महत्त्वाच्या क्षेत्रांना अधिकाधिक प्रसिद्धी देण्याचे आवाहनही उपराष्ट्रपतींनी केले. नायडू यांनी देशात जबाबदार पत्रकारितेला प्रोत्साहन देण्यात भारतीय प्रेस कौन्सिल करत असलेल्या प्रयत्नांची प्रशंसा केली.
भारताच्या उपराष्ट्रपतींनी पुरस्कार वितरण समारंभात पत्रकारिता आचार निकष -2019, प्रेस कौन्सिल ऑफ इंडियाची डिरेक्टरी आणि स्मरणिका प्रकशित केली.
केंद्रीय माहिती आणि प्रसारण मंत्री प्रकाश जावडेकर यांनी माध्यमांना भेडसावणाऱ्या समस्या अधोरेखित केल्या. ते म्हणाले की आज पेड न्यूजपेक्षा खोट्या बातम्यांचे संकट आहे. फेक न्यूजमध्ये टीआरपी जास्त आहे आणि हे समाज आणि देशासाठी चांगले नाही. शेवटच्या वापरकर्त्यांपर्यंत योग्य बातमी पोचवण्याची आपली महत्वाची जबाबदारी माध्यमांनी समजून घ्यायला हवी, असे जावडेकर म्हणाले.
पुरस्कार विजेत्यांची नावे पुढीलप्रमाणे - :
- गुलाब कोठारी
- संजय सैनी
- शिवा स्वरूप अवस्थी
- पी. जी. उन्नीकृष्णन
- शिप्रा दास
- सौरभ दुग्गल
- रुबी सरकार
- कृष्ण कौशिक
D.Wankhede/S.Kane/D.Rane
(Visitor Counter : 129
रस्ते वाहतूक आणि महामार्ग मंत्रालय
रस्ते अपघातांचे प्रमाण कमी करण्यासाठी नीतिन गडकरी यांची उद्योग धुरीणांकडून सहकार्याची अपेक्षा
नवी दिल्ली, 26 एप्रिल 2018
सर्व संबंधितांच्या सक्रिय सहकार्यामुळेच देशातल्या रस्ते अपघातांची आणि अपघातातल्या बळींची संख्या कमी होईल, असे केंद्रीय भुपृष्ठ वाहतूक मंत्री नीतीन गडकरी यांनी म्हटले आहे. रस्ते सुरक्षा या विषयावरच्या उद्योग क्षेत्रासमवेत आयोजित कार्यशाळेचे उद्घाटन करतांना ते आज नवी दिल्लीत बोलत होते.
भारतात, रस्ते अपघातात मृत्युमुखी पडणाऱ्यांची संख्या ही जगातली मोठी संख्या आहे, असे सांगून त्यांनी याबद्दल चिंता व्यक्त केली. ही संख्या निम्म्यावर आणण्याची उद्योग धुरिणांनी आणि सर्व संबंधितांनी प्रतिज्ञा करावी, असे आवाहन त्यांनी केले.
गेल्या काही वर्षात सरकार ऑटो मोबाईल उत्पादक, स्वयंसेवी संस्था उद्योगजगत यांच्या एकत्रित प्रयत्नाने रस्ते अपघातातल्या बळींची संख्या थोडी कमी झाली आहे. मात्र यासंदर्भात अजून बरेच काम बाकी आहे, असे गडकरी म्हणाले.
रस्ते सुरक्षा आणि वाहन सुरक्षा वाढविण्यासाठी शिक्षण, अंमलबजावणी, आपातकालीन मदत, रस्ते बांधणी या चार मुद्यांवर आपल्या मंत्रालयाने लक्ष केंद्रित केल्याचे त्यांनी सांगितले.
B.Gokhale/N.Chitale/D.Rane
(Visitor Counter : 54
पंतप्रधान कार्यालय
खगोलशास्त्रज्ञ, लेखक आणि वैज्ञानिक संवादक नील दे ग्रासे टायसन यांनी घेतली पंतप्रधान नरेंद्र मोदी यांची भेट
नवी दिल्ली, 21 जून 2023
सुविख्यात अमेरिकन खगोल वैज्ञानिक, लेखक आणि वैज्ञानिक संवादक नील दे ग्रासे टायसन यांनी आज न्यूयॉर्क इथे पंतप्रधान नरेंद्र मोदी यांची भेट घेतली.
युवकांमध्ये वैज्ञानिक वृत्ती आणि विचार रुजवण्याबद्दल पंतप्रधान आणि नील टायसन यांच्यात विचारांची देवघेव झाली. अंतराळ क्षेत्रात भारताची वेगाने होणारी प्रगती तसेच, भारताने हाती घेतलेली विविध अवकाश अभियाने यांच्याविषयीही त्यांनी सविस्तर चर्चा केली.
भारताने नुकत्याच आणलेल्या राष्ट्रीय अवकाश धोरणाअंतर्गत, खाजगी क्षेत्रे आणि अभ्यासक यांच्यातील समन्वयाच्या संधी या विषयावरही दोघांमधे चर्चा झाली.R.Aghor/G.Deoda/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंचायती राज मंत्रालय
पंचायती राज मंत्रालयाने आझादी का अमृत महोत्सवानिमित्त सर्व 225 आदर्श पंचायतसाठी मूलभूत प्रशिक्षण कार्यक्रम आयोजित केला
नवी दिल्ली, 7 जुलै 2021
पंचायती राज मंत्रालयाने आझादी का अमृत महोत्सवासाठी निवडण्यात आलेल्या सर्व 225 आदर्श पंचायतसाठी आझादी का अमृत महोत्सव  याबाबत मूलभूत प्रशिक्षण कार्यक्रम आयोजित केला. कार्यक्रमाच्या अध्यक्षस्थानी पंचायती राज मंत्रालयाचे अतिरिक्त सचिव डॉ.चंद्रशेखर कुमार होते तर संचलन पंचायती राज मंत्रालयाचे आर्थिक सल्लागार डॉ. विजय कुमार बेहरा यांनी केले. या कार्यक्रमात पंचायती राज मंत्रालयाचे सहसचिव, राज्य/केंद्रशासित प्रदेशच्या पंचायती राज विभागांचे प्रतिनिधी, राष्ट्रीय ग्रामीण विकास संस्था व पंचायती राज, ग्रामीण विकास व पंचायती राज राज्य संस्थेचे प्रतिनिधी उपस्थित होते.
पंचायती राज मंत्रालयाचे अतिरिक्त सचिव डॉ चंद्रशेखर कुमार, म्हणाले की ग्रामीण भागात खऱ्या अर्थाने आझादी का अमृत महोत्सव साजरा करण्यासाठी आदर्श पंचायती महत्त्वपूर्ण भूमिका बजावू शकतात. त्यांनी आझादी का अमृत महोत्सव साजरा करण्याचे महत्त्व अधोरेखित केले आणि उपस्थितांना सांगितले की जनसंवाद आणि जन-जागरण सारख्या उपक्रमांच्या माध्यमातून जन-भागीदारीच्या भावनेने आझादी का अमृत महोत्सव हा एक जन-उत्सव म्हणून साजरा करण्यासाठी देशभरातील पंचायत राजचे राज्य/केंद्रशासित प्रदेश विभाग आणि पंचायती राज संस्थांकडून विविध स्मृतीपर उपक्रम राबवण्यात येणार आहेत.
या संदर्भात त्यांनी आदर्श पंचायतींना समर्पक पद्धतीने आझादी का अमृत महोत्सव साजरा करण्यासाठी पुढाकार घेण्याचे आवाहन केले.
स्वातंत्र्य दिनासह विविध उपक्रम मोठ्या संख्येने व उत्साहाने साजरा करण्यासाठी त्यांनी आदर्श पंचायतीना आणि पंचायतीच्या राज्य/केंद्र शासित प्रदेश विभाग आणि एसआयआरडी व पीआर यांना भारतीय संविधानाच्या अकराव्या सूचीत नमूद केलेले 29 विषय, सोशल मीडिया आणि व्हॉट्सअॅप ग्रुप्सच्या माध्यमातून व्यापक प्रसार करण्यासाठी पीआरआयच्या महत्वपूर्ण भूमिकेसह शाश्वत विकास उद्दिष्ट  अंतर्गत सहा प्रमुख उद्दिष्टांचे स्थानिकीकरण यासारख्या विषयांवर आठवडा -निहाय पत्रक तयार करुन आणण्याची सूचना केली आहे.
त्यानंतर पंचायत राज मंत्रालयाचे आर्थिक सल्लागार डॉ. विजय कुमार बेहरा, यांनी आझादी का अमृत महोत्सव  च्या उत्सवात आदर्श पंचायतींची भूमिका/ आदर्श पंचायती निवडण्यामागचा उद्देश तसेच आझादी का अमृत महोत्सव साजरा करण्यासाठी आणि आदर्श पंचायतींकडून असलेल्या अपेक्षांनुसार आठवडाभर राबवले जाणारे उपक्रम याबाबत थोडक्यात सादरीकरण केले.
मूलभूत प्रशिक्षण कार्यक्रमात पंचायती राज संस्थांच्या भविष्यवादी भूमिकेविषयी सविस्तर सादरीकरण हैदराबादच्या पंचायती राज विकेंद्रित नियोजन व समाज सेवा वितरण केंद्राचे सहाय्यक प्राध्यापक डॉ अंजन कुमार भांजा यांनी केले.S.Tupe/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 237
कार्मिक, सार्वजनिक तक्रार आणि निवृत्ती वेतन मंत्रालय
प्रशासन गाव की ओर 2022 ने व्हिजन इंडिया@2047 वर लक्ष्यित राज्ये/केंद्रशासित प्रदेशात आयोजित केलेल्या जिल्हास्तरीय कार्यशाळा, सार्वजनिक तक्रारींचे निवारण आणि सेवा वितरण अर्ज निकाली काढण्यात साधली लक्षणीय प्रगती
नवी दिल्ली, 27 डिसेंबर 2022
सरकारने 19-25 डिसेंबर 2022 हा आठवडा अमृत काल कालावधीतील दुसरा सुशासन सप्ताह म्हणून साजरा केला.
डॉ. जितेंद्र सिंह यांनी "प्रशासन गाव की ओर" ही दुसरी राष्ट्रव्यापी मोहीम 19 डिसेंबर 2022 रोजी सुरू केली होती. या कार्यक्रमात 36 राज्ये/केंद्रशासित प्रदेशांचे जिल्हाधिकारी, मुख्य सचिव/अतिरिक्त मुख्य सचिव आणि एआर सचिव, केंद्रीय मंत्रालये/विभागांचे वरिष्ठ अधिकारी यांच्यासह 2700 अधिकारी उपस्थित होते. सुशासन सप्ताह 2022 मध्ये सार्वजनिक तक्रारींचे निवारण आणि सेवा वितरण सुधारण्यासाठी दुसरी राष्ट्रव्यापी मोहिम राबवण्यात आली.
प्रशासन गाव की ओर 2022 ने लक्षणीय प्रगती साधली आहे – 53.80 लाख सार्वजनिक तक्रारींचे निवारण करण्यात आले, 310 लाख सेवा वितरण अर्ज निकाली काढण्यात आले, शासनातील 949 नवकल्पनांचे दस्तऐवजीकरण करण्यात आले आणि 257 व्हिजन इंडिया@2047 जिल्हास्तरीय दस्तऐवज GGal22 पोर्टल वर अपलोड करण्यात आले.
भारतातील सर्व 768 जिल्ह्यांमध्ये 23 डिसेंबर 2022 रोजी, नवोन्मेष आणि व्हिजन इंडिया@2047 वर विचारमंथन करण्यासाठी जिल्हास्तरीय कार्यशाळा आयोजित करण्यात आली होती. जिल्हास्तरीय कार्यशाळेचे अध्यक्ष एक वरिष्ठ सेवानिवृत्त सनदी अधिकारी होते त्यांनी त्या जिल्ह्याचे जिल्हाधिकारी म्हणून काम केले होते. राज्यांच्या मुख्यमंत्र्यांनी/ केंद्रशासित प्रदेशातील नायब राज्यपालांनी नियमित संदेश आणि ट्विटद्वारे प्रशासन गाव की ओर मोहिमेला पाठिंबा दिला होता. कार्मिक, सार्वजनिक तक्रारी आणि निवृत्ती वेतन मंत्रालयाच्या संसदीय स्थायी समितीने आपल्या 121 व्या अहवालात प्रशासन गाव की ओर मोहिमेच्या अभूतपूर्व यशाची प्रशंसा केली आहे. अशा मोहिमा वारंवार आयोजित केल्या पाहिजेत अशी शिफारसही केली आहे.
प्रशासन गाव की ओर मोहीम आणि सुशासन सप्ताह 2022 हे कार्यक्रम संपूर्ण सरकारी दृष्टिकोनाच्या सामर्थ्याचे प्रतीक आहे. यात केंद्र सरकारच्या अधिकाऱ्यांनी राज्य सरकारी अधिकारी आणि जिल्हा अधिकारी यांच्यासोबत तहसील स्तरापर्यंत काम केले तसेच राष्ट्राचे "कमाल शासन - किमान सरकार" हे प्रारुप पुढे नेण्यात यश मिळवले.S.Kane/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 116